Lesufi gedagvaar vir lasterPanyaza Lesufi. (Foto: Oupa Mokoena/ANA) Die burgerregteorganisasie AfriForum het Panyaza Lesufi, LUR van onderwys in Gauteng, vir laster gedagvaar. Dít nadat Lesufi in November verlede jaar AfriForum valslik daarvan beskuldig het dat die organisasie poog om ’n “sluipmoord” op hom uit te voer. AfriForum het Sondag in ’n verklaring gesê die organisasie het Lesufi intussen amptelik versoek om sy stelling terug te trek hoewel hy dit nie gedoen het nie. Die LUR kon ook geen bewyse van die sogenaamde sluipmoordpoging aan AfriForum verskaf nie, het die organisasie nou gesê. Luidens die verklaring eis AfriForum se dagvaarding onder meer dat die LUR onvoorwaardelik om verskoning vra vir sy beskuldiging. Daar word ook vereis dat hy pa moet staan vir die regskoste van die saak. Lesufi word tot middel Julie gegun om aan te dui of hy die dagvaarding gaan teenstaan. “Dit is tyd dat Lesufi verantwoordbaar gehou word vir sy polariserende uitsprake en verregaande leuens,” meen Kallie Kriel, uitvoerende hoof van AfriForum. Volgens Kriel het Lesufi gepoog om sy “vendetta” teen Afrikaanse skole te verdoesel deur leuens te verkondig dat hy kwansuis die teiken sou wees van pogings om ’n sluipmoord uit te voer. “Dit is jammer dat iemand soos Lesufi se drang na aandag en publisiteit so sterk geraak het dat hy selfs bereid is om lawwe samesweringsteorieë te verkondig. AfriForum is trots op die feit dat ons vreedsaam en op ’n demokratiese wyse te werk gaan om ons doelwitte te bereik, en daarom kan ons nie toelaat dat AfriForum valslik as sluipmoordenaar voorgehou word nie,” het Kriel in die verklaring gesê. Luidens die verklaring hou die dagvaarding nié verband met Lesufi se uitsprake oor Orania, soos die LUR vroeër vandeesweek op Twitter aangevoer het nie. “Die dagvaarding is reeds [Maandagoggend] beteken, terwyl Lesufi se twiet oor Orania eers laat op dieselfde dag geplaas is,” lui die verklaring. My sin was to speak against #Orania like other previous attempts, this one will also fail. I hate racism with a passion but I am addicted to non racialism pic.twitter.com/QBCgTK8guE — Panyaza Lesufi (@Lesufi) June 27, 2020